ምርጫው ህብረተሰቡን ንቁ ተሳታፊ ለማድረግ እየተሰራ መሆኑን አስታወቀ
ዳግማዊት ግርማ አዲስ አበባ፡- በሀገራዊ ምርጫው ከሌላው ጊዜ በተሻለ ህብረተሰቡን ንቁ ተሳታፊ ለማድረግ እየተሰራ መሆኑ ቪዥን ኢትዮጵያ ኮንግረስ ፎር ዴሞክራሲ አስታወቀ። የከሲቪክ ማህበራት፣ የመገናኛ ብዙሃን ተቋማት እና የፖለቲካ ፓርቲዎች ተግባርና ሚና በቀጣይ ሀገራዊ ምርጫ በሚል ትናንት በአዲስ አበባ በተካሄደ የምክክር መድረክ ላይ ንግግር ያደረጉት የቪዥን ኢትዮጵያ ኮንግረስ ፎር ዴሞክራሲ ኤክስኪዩቲቭ ዳይሬክተርና የዓለም የሰላምና የመልካም ስነ- ምግባር አምባሳደር ታደለ ደርሰህ እንዳስታወቁት ፣ ድርጅታቸው ቀጣዩ ምርጫ ስኬታማ እንዲሆን ትኩረት ሰጥቶ እየሰራ ነው። ከዚህ ቀደም ከነበሩት ምርጫዎች በተለየ መልኩ ህብረተሰቡን ንቁ ተሳታፊ ለማድረግም ዝግጅቱን አጠናቋል። ቀደም ባሉት ዓመታት የሲቪክ ማህበራት ከማንኛውም ወገን ገለልተኛ ሆነው መስራት ሲገባቸው ወገንተኛ ሆነው ከርመዋል ያሉት አምባሳደር ታደለ፣ ይህም የሲቪክ ማህበራትን ለዓመታት ስራቸውን በሥርዓት እንዳይሰሩ ሲያስተጓጎልባቸው እንደቆየ አመልክተዋል ። ሲቪክ ማህበራት በፋይናንስም ደረጃ የነበረባቸው ደረጃ ስራቸው ላይ ውስንነት ፈጥሮ እንደነበር ያወሱት አምባሳደሩ፣ አሁን ግን ለውጡ እና ለውጡን ተከትሎ የማህበራት አዋጅ መሻሻሉ ከዚህ ቀደም ከሚሰሩት በተሻለ መስራት እንዲችሉ አስቻይ ሁኔታ መፍጠሩን አስታውቀዋል። መገናኛ ብዙሃንንም ከዚህ በፊት የነበረባቸው ጫና መነሳቱ ሃላፊነታቸውን በአግባቡ እንዲወጡ የተሻለ እድል መፍጠሩን አስታውቀዋል። ለምርጫው ስኬት ያለባቸውን ሙያዊና ሀገራዊ ኃላፊነት ለመወጣት እንደሚያስችላቸው ጠቁመዋል። በሀገራዊው ምርጫ ላይ መገናኛ ብዙኃን ከፍተኛ አስተዋፅኦ እንዳላቸው የተናገሩት አምባሳደር ታደለ፣ ህዝቡ የሚጠብቅባቸውን እንዲሁም ህግም የሚያስገድዳቸውን ፍትሀዊና በመረጃ የተደገፈ ሚዛናዊ ዘገባዎችን ለህዝብ ሊደርሱ እንደሚገባም አመልክተዋል። ምርጫው ነፃና ፍትሀዊ እንዲሆን የማስቻል፤ ህብረተሰቡም በምርጫው ላይ እውቀትን መሰረት ያደረገ ንቁ ተሳትፎ እንዲኖረው ለማድረግ የሲቪክ ማህበራት ያላቸው አስተዋፅኦ የጎላ መሆን እንዳለበትም ጠቁመዋል። ድርጅታቸውም ዋንኛ ትኩረቱን በዚህ ላይ አድርጎ እንደሚሰራም ገልጸዋል። በሀገሪቱ የሚገኙ የተፎካካሪ የፖለቲካ ፓርቲዎች የተሻለ ፖሊሲያቸውን በማስተዋወቅ ለሀገር አንድነት የሚጠቅም ተግባራቶች በማከናወን ለምርጫው ስኬት ያለባቸውን ሀገራዊ ሃላፊነት እንዲወጡም ጥሪ አቅርበዋል። የምክክር መድረኩን ቪዥን
ኢትዮጵያ ኮንግረስ ፎር
ዴሞክራሲ ከኢትዮጵያ ሰብአዊ
መብት ድርጅቶች ህብረት
ጋር በመተባበር እንዳዘጋጀው
በወቅቱ ተገልጿል።አዲስ ዘመን ታህሳስ 22/2013